Адметнасцю кнігі з’яўляецца тое, што лёс усіх аўтараў тым ці іншым чынам звязаны з Берасцейшчынай. Сама ж кніга – своеасаблівы дапоўнены і аздоблены новымі звесткамі і фатаздымкамі працяг выдадзенай дванаццаць год таму кнігі “Асколкі болю”, укладальнікам якой таксама з’яўляўся берасцейскі пісьменнік Леанід Філатаў. Акрамя згаданага спадара Філатава, да выдання кнігі “На абпаленых крылах” спрычыніліся старшыня Брэсцкай абласной арганізацыі былых непаўналетніх вязняў фашызму Людміла Пятроўна Раманенка, даведачны матэрыял і ілюстрацыі збіраў берасцейскі краязнаўца Ігар Бараноўскі. Ён жа займаўся вёрсткай кнігі і падборам асобных матэрыялаў. На жаль, кніга выйшла зусім невялікім тыражом – усяго 250 асобнікаў, а хацелася б, каб яна дайшла ў кожную навучальную ўстанову, да кожнага чытача, які цікавіцца мінуўшчынай.